РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број:06-2/169-21

29. април 2021. године

Б е о г р а д

ЗАПИСНИК

СА 27. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 29. АПРИЛА 2021. ГОДИНЕ

Седница је почела у 12,00 часова.

Седници је, сагласно члану 70. став 1. алинеја прва Пословника Народне скупштине, председавао др Александар Мартиновић, председник Одбора.

Седници су присуствовали чланови Одбора: Верољуб Матић, Драгана Баришић, Бранимир Спасић, Дарко Лакетић, Лука Кебара, Ивана Николић, Мирослав Кондић, Небојша Бакарец, Ђорђе Милићевић и Бранимир Јовановић, који је приступио седници пре разматрања 5. тачке утврђеног Дневног реда.

Седници су присуствовали заменици чланова Одбора: Жељко Томић, заменик Марине Рагуш, члана Одбора.

Седници нису присуствовали чланови Одбора: Адам Шукало, Сандра Божић, Угљеша Марковић, Марина Рагуш, Мира Петровић и Шаип Камбери.

Седници је такође присуствовао и народни посланик Србислав Филиповић.

Предеседавајући је предложио допуну предложеног дневног реда тачком: Разматрање захтева др Муамера Бачевца, народног посланика, за давање позитивног мишљења за обављање друге јавне функције.

Сагласно члану 93. Пословника, председник Одбора је ставио на гласање предлог за допуну предложеног дневног реда са наведном тачком. Овај предлог је једногласно прихваћен.

По изјашњењу о предлогу за допуну дневног реда, председник Одбора је ставио на гласање Предлог дневног реда 27. седнице у целини.

На предлог председника, Одбор је једногласно утврдио следећи:

Д н е в н и р е д:

- усвајање записника са 25. седнице Одбора -

1. Разматрање пријаве о повреди Кодекса понашања народних посланика, коју је против народног посланика Србислава Филиповића, поднео Павле Димитријевић (21 Број:9-377/21-22 од 9. априла 2021. године);
2. Разматрање захтева Милице Дачић, народног посланика, за давање позитивног мишљења за обављање друге јавне функције (21 Број 02-666/21 од 14. априла 2021. године);
3. Разматрање захтева Јадранке Јоксимовић, министра за европске интеграције, за давање позитивног мишљења за обављање друге јавне функције (21 Број 02-715/21 од 21. априла 2021. године);
4. Утврђивање списка налепница за паркирање А-I и А-II;

5. Разматрање захтева др Муамера Бачевца, народног посланика, за давање позитивног мишљења за обављањ друге јавне функције (21број: 02-762/21 од 28. априла 2021. године).

Пре преласка на рад по утврђеном дневном реду, председник Одбора је предложио да се усвоји записник са 25. седнице Одбора. Одбор је једногласно, без примедби, усвојио записник са 25. седнице Одбора.

**Прва тачка дневног реда:** Разматрање пријаве о повреди Кодекса понашања народних посланика, коју је против народног посланика Србислава Филиповића, поднео Павле Димитријевић

Председник Одбора је изнео да је против народног посланика Србислава Филиповића пријаву због повредеа Кодекса понашања народних посланика поднео Павле Димитријевић. У пријави се наводи да је именовани народни посланик на Петој седници Првог редовног заседања Народне скупштине Републике Србије, одржаној дана 7. априла 2021. године, прекршио одредбу члана 8. Кодекса понашања народних посланика, користећи речи које вређају или омаловажавају људско достојанство.

Председник Одбора је указао да народни посланик против кога је поднета пријава има право да у складу са чланом 29. Кодекса, на седници Одбора изнесе своје виђење чињеница и околности поводом пријаве коју је против њега поднео Павле Димитријевић и позвао народног посланика да изнесе своје виђење правне ствари.

Народни посланик Србислав Филиповић, изнео је да су наводи из пријаве који се односе на његове цитиране речи тачни али је оспорио постојање повреде Кодекса, будући да се, по његовој оцени, ради о субјективној процени подносиоца пријаве. Србислав Филиповић је изнео да су његове речи злонамерно тумачене и да је стога пријава бесмислена. У наставку излагања истакао је да политички неистомишљеници политику коју води владајућа странка приказују као антиевропску, антицивилизацијску, дискриминаторску, пренебрегавајући да је заправо политика коју они воде управо таква. У свом излагању Србислав Филиповић се осврнуо на начин понашања политичких неистомишљеника за време претходног сазива Народне скупштине и због тога довео у питање њихов морални кредибилитет. Народни посланик је становишта да има право да изнесе свој став, своје мишљење, као и да политички неистомишљеници морају да чују о себи и неке тешке речи, упркос томе што им се то не допада. Истакао је да је поносан на оно што ради у Народној скупштини Републике Србије и да по свом дубоком уверењу, то чини у интересу грађана који су гласали за Изборну листу АЛЕКСАНДАР ВУЧИЋ – ЗА НАШУ ДЕЦУ.

Председник Одбора је констатовао да је Србислав Филиповић, млад и вредан народни посланик али да је, према његововом виђењу ствари, прекорачио границе у политичкој комуникацији, те да се објективно ради о повреди члана 8. алинеја 6. Кодекса, која је извршена дана 7. априла 2021. године, на Петој седници Првог редовног заседања Народне скупштине.

На предлог председника Одбора, Одбор је већином гласова донео Одлуку којом се народном посланику Србиславу Филиповићу изриче мера опомена због повреде члана 8. алинеја 6. Кодекса понашања народних посланика.

**Друга тачка дневног реда:** Разматрање захтева Милице Дачић, народног посланика, за давање позитивног мишљења за обављање друге јавне функције

Председник Одбора је обавестио чланове и заменике чланова Одбора да је Милица Дачић поднела захтев за давање позитивног мишљења да уз вршење функције народног посланика обавља и функцију председника Скупштине Научно технолошког парка Чачак д.о.о, као представника Града Чачка.

Дискусије није било.

На предлог председника, Одбор је једногласно дао позитивно мишљење Милици Дачић, да уз вршење функције народног посланика, обавља и функцију председника Скупштине Научно технолошког парка Чачак д.о.о, као представника Града Чачка.

**Трећа тачка дневног реда:** Разматрање захтева Јадранке Јоксимовић, министра за европске интеграције, за давање позитивног мишљења за обављање друге јавне функције

Председник Одбора је обавестио чланове и заменике чланова Одбора да је Јадранка Јоксимовић, поднела захтев за давање позитивног мишљења да уз обављање функције министра за европске интеграције, обавља и функцију члана Савета Факултета политичких наука Универзитета у Београду, као представник оснивача, на коју је именована Решењем Владе.

Дискусије није било.

На предлог председника, Одбор је једногласно дао позитивно мишљење Јадранки Јоксимовић, да уз вршење функције министра за европске интеграције на коју је изабрана Одлуком Народне скупштине, врши и функцију члана Савета Факултета политичких наука Универзитета у Београду, као представник оснивача, на коју је именована Решењем Владе.

**Четврта тачка дневног реда:** Утврђивање списка налепница за паркирање А-I и А-II

У складу са Одлуком о коришћењу простора за паркирање возила око зграде Народне скупштине утврђен је списак паркинг налепница.

Дискусије није било.

На предлог председника, Одбор је једногласно усвојио списак налепница за паркирање А-I и А-II, у тексту који се налази у систему е парламента седнице Одбора.

**Пета тачка дневног реда:** Разматрање захтева др Муамера Бачевца, народног посланика, за давање позитивног мишљења за обављање друге јавне функције

Председник Одбора је обавестио чланове и заменике чланова Одбора да је др Муамер Бачевац поднео захтев за давање позитивног мишљења да уз обављање функције народног посланика, обавља и функцију члана Надзорног одбора Универзитетског Клиничког центра Србије, на коју је именован Решењем Владе.

Дискусије није било.

На предлог председника, Одбор је већином гласова дао позитивно мишљење др Муамеру Бачевцу, да уз вршење функције народног посланика, обавља и функцију члана Надзорног одбора Универзитетског Клиничког центра Србије, на коју је именован Решењем Владе.

\*\*\*

Седница је завршена у 12,21 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић др Александар Мартиновић